Хэку лъагъуныгъэр уи псэм хэлъщ
Ди ныбжьэгъу лъапIэ, ди къуэш Мухьэмэд!
Москва дэс адыгэ псоми я цIэкIэ, си щхьэкIэ сэ къызбгъэдэкIыу уи юбилей лъапIэмкIэ си гуапэу сынохъуэхъу. Уэ ущалъхуа республикэ мыиныр, ауэ щIэращIэр, зэрыщыту Урысеишхуэр уи псэм хэлъщ. Уи тхылъ купщIафIэхэр, уи тхыгъэ псори укъызыхэкIа лъэпкъым, абы и хабзэмрэ и псэукIэмрэ яхуэгъэза лъагъуныгъэмкIэ гъэнщIащ. Уи цIыхугъэр, пэжыгъэр, нехьэкI-къехьэкI хэмылъу пэжыр зэIухауэ зэрыжыпIэфыр умыгъэщIэгъуэнкIэ икIи абы уримыгушхуэнкIэ Iэмал иIэкъым.
Сэ сыт щыгъуи си гуапэу сигу къызогъэкIыж Дунейпсо Адыгэ Хасэм и Хасащхьэм зэщIыгъуу дызэрыщызэдэлэжьар. Зэпымыууэ си гум IэфIу илъщ драматург, тхакIуэ ин IутIыж Борис сыбгъэцIыхуауэ зэрыщытар.
ГукIи псэкIи сынохъуэхъу уи гъащIэр кIыхь хъуну, узыншагъэ быдэ, унагъуэ насып уиIэну.
Профессор Агырбэ Юрий,
Москва дэс адыгэхэм я зэгухьэныгъэм нэхъыжьхэмкIэ и советым и тхьэмадэ,
КъБР-м, КъШР-м, Адыгей Республикэм щIэныгъэхэмкIэ щIыхь зиIэ я лэжьакIуэ.
